amanoisuno/poetBack huggingface dataset:
簡蘇邵叟 陸游 
君家文獻歷十朝，魏公峨冕加金貂。孫支得君愈雋發，貴名突兀凌烟霄。居吳入蜀三十載，諸公孰能折簡招。澗松意氣極磊砢，天馬毛骨何超遥。鼎來行卷十九首，緱山明月聞吹簫。沉香亭畔未須說，想見風雪上灞橋。老夫誦之群玉府，學士如堵不敢驕。爾來一編愈妙絕，粲若新霽瞻斗杓。出爲龍首子何有，老穿豹尾我亦聊。湖邊酒樓無十步，胸次懣懣思同澆。
東村 陸游 
信脚村墟路，歸來日未西。波清魚隊密，風小鵲巢低。白水初平岸，青蕪亦遍犁。市壚多美酒，飲具不須齎。
新曆嘆 陸游 
新曆在手心怕開，日月聯翩相續來。黄金散盡自一快，白髮不貸真可哀。無爲健羨廣成子，千二百年終有死。膠不可黏西去日，刀何由翦東流水。酒無醇醨但痛飲，市醞上尊俱醉耳。堂堂七尺死即休，不飽烏鳶飽螻蟻。
雪中二首  其一 陸游 
忽忽悲窮處，悠悠感歲華。暮雲如潑墨，春雪不成花。眼澀燈生暈，詩成字半斜。殘尊已傾盡，試起問東家。
雪中二首  其二 陸游 
春晝雪如簁，清羸病起時。迹深驚虎過，烟絕閔僧饑。地凍萱芽短，林寒鳥哢遲。西窗斜日晚，呵手斂殘棋。
早春出遊二首  其一 陸游 
微雲薄靄新晴後，小蓋輕輿古道遥。林杪幽禽初學囀，牆陰凍雪未全消。酒壚日暮收青旆，市步人歸擁畫橈。欹帽捫髯常半醉，逢人誰與話無憀。
早春出遊二首  其二 陸游 
人生何適不艱難，賴是胸中萬斛寬。尺宅常朱那待酒，上池頻飲自成丹。楚祠花發呼舟去，禹穴雲生倚杖看。更有新春堪喜事，一村簫鼓祭蠶官。
東籬三首  其一 陸游 
東籬深僻懶衣裳，書卷縱橫雜藥囊。無吏徵租終日睡，得錢沽酒一春狂。新營茅舍軒窗靜，旋煮山蔬匕筯香。戲集句圖書素壁，本來無事却成忙。
東籬三首  其二 陸游 
漫道深居晝掩關，東籬栽接不曾閑。每因清夢遊敷水，自覺前身隱華山。花發時時携綠酒，客來往往羨朱顔。藥爐安著猶無地，擬展茅茨一兩間。
東籬三首  其三 陸游 
東偏隙地作疏籬，遇興無非一笑時。陪客投壺新罰酒，與兒鬭草又輸詩。山桃溪杏栽俱活，藥鑱漁竿動自隨。家事猶令罷關白，固應黜陟不曾知。
村市醉歸 陸游 
明時乞得水雲身，白首扶衰又見春。橫木門幽謝來客，獨轅車小避行人。湘湖水長蒓絲滑，蘭渚泥融箭茁新。處處酒壚皆可醉，不辭微雨墊吾巾。
村夜 陸游 
入春雨雪無休日，雨止猶陰未快晴。萬竅怒號風不定，半輪斜照月微明。百年辛苦農桑業，五處睽離父子情。但得平安已爲幸，孤燈殘火過三更。
旅思 陸游 
百病集殘骸，閑遊且散懷。旅裝如遠役，蔬食似長齋。買藥停山步，求醫過縣街。春寒殊未已，閉戶夜燃䕸。
對酒作 陸游 
憑閣風吹帽，穿林雨墊巾。相呼十日飲，不負百年身。陌上金羈馬，墳前石琢麟。於吾竟何有，笑殺武陵人。
遊東村 陸游 
露草衡門曉，風松一塢幽。新春有佳日，老子得閑遊。鷗爲忘機下，魚緣得計浮。歸途無遠近，一葉亂漁舟。
晨起 陸游 
老境真無事，深居每畏人。喔咿雞失旦，婭姹鳥鳴春。過擔餦餭白，擎盤粔籹新。出門還可喜，一笑語比鄰。
夢中作 陸游 
世事何由可控摶，故山歸卧有餘歡。澗泉見底藥根瘦，石室生雲丹竈寒。人遠忽聞清嘯起，山開頻得異書看。一朝出赴安期約，萬里烟霄駕紫鸞。
春雨四首  其一 陸游 
片片紅梅落，纖纖綠草生。無端夜來雨，又礙出門行。
春雨四首  其二 陸游 
春陰易成雨，客病不禁寒。又與梅花別，無因一倚欄。
春雨四首  其三 陸游 
胸懷阮步兵，詩句謝宣城。今夕俱參透，焚香聽雨聲。
春雨四首  其四 陸游  庐山
疏點空階雨，長明古殿燈。廬山岑寂夜，我是定中僧。
村店 陸游 
水汎輕摇檝，山行穩跨驢。朝晡半晴雨，閭里雜樵漁。野鶩浮寒浦，饑鴉集老樗。店家看壞壁，忽見昔年書。
久雨薪炭食飲俱不繼戲作 陸游 
澤國春饒雨，書生老益貧。固難誇練炭，亦豈擇勞薪。鹽盡纔供暮，醯微尚惱鄰。人嗤信書誤，癡絕望常珍。
溪上 陸游 
偶就澄溪照幅巾，蘭亭遺韵想清真。功名不入山林夢，詩酒猶關老病身。萬事只增思魯嘆，百年常愧避秦人。超然聊喜高情在，手挈長條貫細鱗。
謝君寄一犁春雨圖求詩爲作絕句二首  其一 陸游 
說著功名我自羞，喜君解劍換吳牛。莫將江上一犁雨，輕博人間萬戶侯。
謝君寄一犁春雨圖求詩爲作絕句二首  其二 陸游 
老農雖瘠喜牛肥，回首紅塵萬事非。耕罷春蕪天欲暮，小舟衝雨載犁歸。
二月一日夜夢 陸游 
夢裏遇奇士，高樓酣且歌。霸圖輕管樂，王道探丘軻。大指如符券，微瑕互琢磨。相知殊恨晚，所得不勝多。勝算觀天定，精忠壓虜和。真當起莘渭，何止復關河。陣法參奇正，戎旃相蕩摩。覺來空雨泣，壯志已蹉跎。
新晴二首  其一 陸游 
寂寂房櫳鳥雀聲，熏籠茶竈正施行。繁花滿樹春纔半，斜日穿雲雨乍晴。引睡書橫猶在架，圍棋客散但空枰。病懷莫道傷幽獨，小榼芳醪手自傾。
新晴二首  其二 陸游 
挂冠湖上遂吾初，捫腹消摇適有餘。羹煮野蔬元足味，屋茨生草亦安居。市壚分熟通賒酒，鄰舍情深許借驢。更喜新晴滿窗日，籤題重整一牀書。
望永思陵 陸游 
高帝中興萬物春，青衫曾忝綴廷紳。仕爲將相却常事，年及耄期能幾人。早幸執殳觀北伐，晚叨秉筆記東巡。歸耕况復蒼梧近，鬰鬰葱葱佳氣新。
燈下小酌 陸游 
江湖雙鬢禿，宇宙一身窮。酒浪摇輕碧，燈花落碎紅。交情元易見，春事半成空。尚覬身强健，烟畦擷芥菘。
春遊二首  其一 陸游 
杏花天氣喜新晴，白首書生樂太平。小陌鞦韆雖隔世，名園祓禊尚關情。山林自古流觴地，絃管誰家送酒聲。蒓菜鮆魚初滿市，莫將羊酪敵南烹。
春遊二首  其二 陸游 
窮愁終日竟胡爲，老健人間自一奇。每駕柴車遊古寺，間騎竹馬伴群兒。登臨蘭渚流觴地，蕭散狐泉冷餅時。綀布單衣白羽扇，路傍人總道相宜。
春日雜賦五首  其一 陸游 
羈懷病思正厭厭，詩卷漁竿信手拈。老境何嘗忘一笑，春風也解到窮閻。殘花滿地無餘萼，新筍掀泥已露尖。轉老轉窮君勿笑，熊蹯魚腹豈容兼。
春日雜賦五首  其二 陸游 
鬢毛八九已成霜，此際逢春只自傷。苦雨不容花抵敵，餘寒猶賴酒禁當。退紅衣焙熏香冷，古錦詩囊覓句忙。堪笑散人閑事業，西窗容易又斜陽。
春日雜賦五首  其三 陸游 
江湖放浪水雲人，藥物枝梧夢幻身。移竹南窗初試筍，掃花北陌旋成塵。窮忙自笑常終日，老健猶能不負春。未遂初心惟一事，乞薪賒米惱吾鄰。
春日雜賦五首  其四 陸游 
乞得身歸剡曲邊，衡門茅舍共蕭然。向來誤計守書冊，此日遣愁無酒錢。俗客妬閑來衮衮，流年欺老去翩翩。梨花楊柳清明過，且向江村剩放顛。
春日雜賦五首  其五 陸游 
人生覓飯元多術，最下方爲祿代耕。脫却朝衫猶老健，快如苦雨得春晴。鳥聲頻喚五更夢，花氣頓醒三日酲。最喜晨興聞剝啄，吾兒書札到柴荆。
悲歌行 陸游 
讀書不能遂吾志，屬文不能盡吾才。遠遊方樂歸太早，大藥未就老已催。結廬城南十里近，柴門正對湖山開。有時野行桑下宿，亦或慟哭中途回。檀公畫計三十六，不如一篇歸去來。紫駝之峰玄熊掌，不如飯豆羹芋魁。腰間纍纍六相印，不如高卧鼻息轟春雷。安得寶瑟五十弦，爲我寫盡無窮哀。
梅市暮歸三山 陸游 
日日蠻童佩一壺，壺乾時亦復村酤。橫林露塔遠猶見，暮靄籠山淡欲無。綠浦例憑菰作界，畫橈常遣鷺前驅。此身元是滄浪客，敢學高人乞鏡湖。
龜堂偶題二首  其一 陸游 
文章何物求渠力，詩亦安能使汝窮。春水一池花百本，此生未易報天公。
龜堂偶題二首  其二 陸游 
細肋卧沙來左輔，巨螯斫雪出東吳。不知一飽摩便腹，得似茅簷薺糝無。
泛湖 陸游 
白鷺雙飛導我前，自疑身是水中仙。放舟漢客樵風裏，擲釣秦皇酒甕邊。山寺雲間傳講鼓，漁家浦口起炊烟。箇中得意君知否，買盡烟波不用錢。
園中作 陸游 
疏籬圍中庭，野水赴方塘。春雨路易乾，徐步蹋夕陽。艷艷紅杏梢，忽已占年光。我老來日短，乃復不自量。接花待其成，鄰里共笑狂。萬事孰能料，社櫟老不僵。磊磊盤中果，安知不獲嘗。作詩遣閑愁，一笑無留觴。
寄題求志堂 陸游 
古人不輕出，出則堯舜其君民。古人不輕隱，隱則坐使風俗淳。孰知後世乃不然，唐虞日遠如飛烟。異端欲出六籍上，裔夷直居中夏先。窮居求志達行道，儻不塞責真負天。士固不可苟富貴，顧亦豈可徒貧賤。如其一念有愧心，寧不終身戴慚面。老夫少年鐵鑄硯，欲窺聖門終未見。祝君勿恃來日長，八九十年如掣電。
贈過門道人 陸游 
賣藥人間兩屨輕，飄然雲水不論程。曉經浦口亂流渡，夜宿山家乘月行。
春晚二首  其一 陸游 
門巷蕭條老病侵，春晴方快又春陰。啄吞自笑如孤鶴，導引何妨效五禽。雨洗杏花紅欲盡，日烘楊柳綠初深。雛鶯寧有平生舊，也傍茆簷送好音。
春晚二首  其二 陸游 
村巷泥深晝掩門，倚闌搔首一消魂。花經風雨人方惜，士在江湖道更尊。擘浪忽看魚對躍，入雲時見鶴孤鶱。向來莘渭今安在，嘆息誰能起九原。
梨花三首  其一 陸游 
開向春殘不恨遲，綠楊窣地最相宜。征西幕府煎茶地，一幅邊鸞畫折枝。
梨花三首  其二 陸游 
粉淡香清自一家，未容桃李占年華。常思南鄭清明路，醉袖迎風雪一杈。
梨花三首  其三 陸游 
嘉陵江色嫩如藍，鳳集山光照馬銜。楊柳梨花迎客處，至今時夢到城南。
農桑四首  其一 陸游 
農事初興未苦忙，且支漏屋補頹牆。山歌高下皆成調，野水縱橫自入塘。
農桑四首  其二 陸游 
水長人家浸稻秧，蠶生女手摘桑黄。差科未起身無事，鄰曲相過日正長。
農桑四首  其三 陸游 
采桑蠶婦念蠶饑，陌上匆匆負籠歸。却羨鄰家下湖早，畫船青繖去如飛。
農桑四首  其四 陸游 
蠶如黑蟻稻青鍼，夫婦耕桑各苦心。但得老親供養足，不羞布袂與蒿簪。
自嘲 陸游 
野叟身常雜傭保，茀圃荒庭自鋤掃。小兒耕養堇堇足，大兒游宦垂垂老。朝餐未破百甕齏，晚餉猶存兩囷棗。舂粳但備翁作糜，儲帛纔堪孫裂褓。賢愚元自一王尊，癡鈍寧論萬馮道。可憐對客猶自矜，談道能令君絕倒。
春晚二首  其一 陸游 
寂寞又過桃李時，東園微雨草離離。破囷食外有餘粟，殘髮白中生黑絲。小疾已能忘藥石，餘年寧復問蓍龜。飾巾待盡從來事，閉戶燒香更不疑。
春晚二首  其二 陸游 
正見山陂草木芽，狂風忽掃萬枝花。病懷久已忘春事，老眼猶能惜物華。枕上有詩頻自改，尊中無酒不妨賒。昔人漫道傷幽獨，野鶴分巢即是家。
閉戶 陸游 
乞身林下養衰殘，閉戶寧容外物干。正使有爲終淡泊，未能無疾已輕安。寸陰息念如年永，丈室端居抵海寬。老子爾來深達此，却嫌兒女話團欒。
晨起 陸游 
初聽高枝鵯鵊鳴，旋聞深井轆轤聲。烟籠小閣猶疑雨，日射東窗頓作晴。古洗注湯供頮濯，春畦摘菜助炰烹。老人頹惰雖堪笑，終勝胸中懷不平。
出遊四首  其一 陸游 
九日陰薶一日晴，此行處處是丹青。斷雲零落江郊路，壽木輪囷古驛亭。饁婦微行望耕壟，漁歌相和起烟汀。拔山意氣今何在，猶有遺祠可乞靈。
出遊四首  其二 陸游 
近過父老遠尋僧，病起經行力漸增。織室蹋機鳴軋軋，稻陂潴水筑登登。淺深村落時分徑，高下川原自作層。薄暮到家還熟睡，隔林鐘鼓報晨興。
出遊四首  其三 陸游 
吳地清明未減寒，梨花初動杏花殘。平沙漫漫人爭渡，微雨蕭蕭客跨鞍。野寺吹螺作春會，山郵糴米具朝餐。已開九帙吾何覬，時說金丹强自寬。
出遊四首  其四 陸游 
東阡南陌適逢晴，小蹇輕裝短作程。白水滿陂秧馬躍，綠陰繞舍緯車鳴。過村小婦憑牆看，入寺高人攬裓迎。剩倩東風吹柳絮，放翁詩到此時成。
曳杖 陸游 
曳杖寄彷徉，徐行轉曲廊。病知貪酒害，老悔愛花狂。庭樹雲收影，簾旌雨浥香。悠然有佳處，物我兩相忘。
自詠 陸游 
曾著杞菊賦，自名桑苧翁。常開羅爵網，不下釣魚筒。租稅先期畢，陂塘與眾同。士章八十字，世世寫屏風。
雜興五首  其一 陸游 
謀生在衣食，不仕當作農。識字讀農書，豈不賢雕蟲。婦當娶農家，養蠶事炊舂。晨耕候春扈，夜織驚秋蛩。畦蔬勝肉羹，社酒如粥醲。毋爲慕朝幘，諂笑求見容。
雜興五首  其二 陸游 
家世本臞儒，自奉至儉薄。肉食固難期，間亦闕鹽酪。賓朋飯芋豆，時節羹藜藿。偶然設雞豚，變色相與作。家居常守此，自計豈不樂。蔬園畏蹴蹋，切勿思大嚼。
雜興五首  其三 陸游 
家本徙壽春，遭亂建炎初。南來避狂寇，乃復遇强胡。于時髧兩髦，幾不保頭顱。亂定不敢歸，三載東陽居。人事固難料，今乃八十餘。努力未死間，讀我先人書。
雜興五首  其四 陸游 
讀詩讀七月，治書治無逸。王業與農功，事異理則一。此外復何爲，齊民有遺術。一飽不啻足，切勿爲利訹。大屋起道傍，百鬼闞其室。曷不觀陸翁，食菜開九秩。
雜興五首  其五 陸游 
三吳氣候異，開歲固多雨。今年已暮春，霽日僅可數。寒氣薄腠理，沉痛結心膂。遣奴買藥物，日夜事炮煮。端居情懷惡，欲出泥淖阻。安得平生歡，駕言問良苦。
雜感六首  其一 陸游 
病卧踐衰境，躬耕歸故園。怒蛙號廢沼，妖鵩嘯荒村。里巷魚餐薄，坊場黍酒渾。相逢欲話舊，意極轉忘言。
雜感六首  其二 陸游 
道進身垂老，方靈病已侵。知難逃死籍，猶得遂歸心。星斗開孤劍，塵埃拂素琴。妄庸常衮衮，誰與論幽深。
雜感六首  其三 陸游 
雨霽花無幾，愁多酒不支。凄凉數聲笛，零亂一枰棋。蹈海言猶在，移山志未衰。何人知壯士，擊筑有餘悲。
雜感六首  其四 陸游 
草徑纔容步，茅廬僅庇床。原貧道尊顯，回夭死芬芳。弦誦喧清曉，鉏耰滿夕陽。此風能不墜，韋布亦何傷。
雜感六首  其五 陸游 
早仕讒銷骨，遲歸悔噬臍。短衣猶掩脛，窮巷固多泥。婢喜蠶三幼，奴貪雨一犁。衡茅明我眼，刮膜謝金篦。
雜感六首  其六 陸游 
春晚晴還雨，村深醉復醒。溪添半篙綠，山可一窗青。藥品隨長鑱，花名記小屏。閑身幸無事，吟嘯送餘齡。
兩麞 陸游 
吾園畜兩麞，善驚未易馴。及今纔幾時，弭耳常依人。饑食園中草，渴飲溝澗濱。時時輟餘糧，亦未耗吾囷。吏或無佳政，盜賊起齊民。孰能撫以德，坐還三代醇。
書感 陸游 
疋馬曾爲塞上遊，東歸幾見剡川秋。故城廢市古今嘆，斷角殘鐘朝暮愁。尺寸無功真碌碌，耄期未死轉悠悠。阿奴尚喜强人意，三日於菟氣食牛。
書意 陸游 
萬事馬牛風，蕭然破屋中。忍貧增力量，耐辱見神通。道進天魔散，心安客疾空。微言施魚鳥，一一脫池籠。
讀唐書 陸游 
力行可使金如土，篤好能徠馬若龍。斗米三錢本常事，風雲千載自難逢。
雜題四首  其一 陸游 
貧中得味如餐蔗，語下明心似到鄉。對客欲談渾忘却，笑呼童子替燒香。
雜題四首  其二 陸游 
半飽半饑窮境界，知晴知雨病形骸。軒昂似鶴那求料，枯槁如僧不赴齋。
雜題四首  其三 陸游 
傳家只要存書種，學道當知養聖胎。寧使終身遷比景，莫令一物汙靈臺。
雜題四首  其四 陸游 
大兒都門久栖栖，小兒調官今復西。鄰家父子我所羨，泥水沒膝扶耕犁。
栽牡丹 陸游 
携鋤庭下斸蒼苔，墨紫鞓紅手自栽。老子龍鍾逾八十，死前猶見幾回開。
夜聞姑惡 陸游 
學道當於萬事輕，可憐力淺未忘情。孤愁忽起不可耐，風雨溪頭姑惡聲。
哭開孫 陸游 
學步漸扶床，乘車已駕羊。虛稱砌臺使，不遇玉函方。杳杳天難問，茫茫夜正長。寂寥誰伴汝，蕭寺閉空房。
晚春東園作二首  其一 陸游 
雨餘木葉綠成陰，一日身閑直萬金。習氣自嫌除未盡，鳥啼花落尚關心。
晚春東園作二首  其二 陸游 
女郎花開春事闌，王孫草長思婦嘆。蜂釀蜜脾猶未熟，雨催梅頰已微丹。
禽聲 陸游 
布穀布穀天未明，架犁架犁人起耕。宦途不似農家樂，東作西成過此生。
秦皇酒甕下垂釣偶賦 陸游 
酒甕山邊古釣磯，沙鷗與我共斜暉。目前雖有小得喪，天下豈無公是非。滄海橫流何日定，古人復起欲誰歸。道邊醉倒君奚憾，豈失風塵一布衣。
出遊歸鞍上口占 陸游 
渺渺烟波飛槳去，迢迢桑野策驢還。寄懷楚水吳山外，得意唐詩晉帖間。每惜好春如我老，誰能長日伴人閑。世間自是無兼得，勛業元非造物慳。
閑詠 陸游 
本志常思退，前緣剩得閑。聽猿來剡縣，采藥上稽山。超絕風塵表，瑩然冰雪顔。向來香火地，五綴羽衣班。
雨 陸游 
曉望橫斜映水亭，暮看飄灑溼簾旌。不嫌平野蒼茫色，實厭空階點滴聲。上策莫如常熟睡，少安毋躁會當晴。且將穡事傳童稚，未插秧時正好耕。
立夏 陸游 
赤幟插城扉，東君整駕歸。泥新巢燕鬧，花盡蜜蜂稀。槐柳陰初密，簾櫳暑尚微。日斜湯沐罷，熟練試單衣。
孤寂 陸游 
晚境諸兒少在傍，書堂孤寂似僧房。家居不減旅懷惡，夏夜尚如寒漏長。數筯筍虀甘淡薄，半盂麥飯喜豐穰。愚儒幸自元無事，日課朱黄自作忙。
明日觀孤寂詩不覺大笑作長句自解 陸游 
獨處將如長夜何，直將寂默養天和。愛身不惰如懷璧，守氣無虧似塞河。塵篋空存獲麟筆，烟陂懶和飯牛歌。年來勛業君知否，纛下新降百萬魔。
初夏出遊三首  其一 陸游 
早緣疏拙遂歸耕，晚爲沉綿得養生。藥鑱釣竿緣已熟，海村山市眼偏明。安西萬里人何在，廣武千年恨未平。但使蓮峰歸路穩，亦無閑手揖公卿。
初夏出遊三首  其二 陸游 
平生與世曠周旋，惟有清遊意獨便。小竈炊菰山市口，束芻秣蹇海雲邊。春融恨欠舒長日，秋爽已悲摇落天。首夏清和真妙語，爲君誦此一欣然。
初夏出遊三首  其三 陸游 
泥黦{糭米=木}鞋雨墊巾，閑遊又送一年春。長歌聊對聖賢酒，羸病極知朝暮人。廢堞荒郊閑吊古，朱櫻青杏正嘗新。桃源自愛山川美，未必當時是避秦。
自詠 陸游 
龜屋裁小冠，鹿皮製短裘。陸駕少游車，水泛淵明舟。山澤與城市，有路即可遊。或時一飯去，間亦旬日留。方見莫木萌，忽已天地秋。淘丹雲澗冷，采藥乳穴幽。逢人亦欣然，有問乃不酬。摩挲金銅人，千載寄悠悠。
五更聞雨思季長 陸游 
幽叢鳴姑惡，高樹號杜宇。驚回千里夢，聽此五更雨。展轉窗未明，更覺心獨苦。天涯懷故人，安得插兩羽。
醉中作 陸游 
小市鐘聲斷，高樓月色新。醉眠當大路，狂舞屬行人。有客要元亮，無妻諫伯倫。山花信手插，不復惜烏巾。
溪園 陸游 
跌宕欲忘形，溪園半醉醒。靜看猿哺果，閑愛鶴梳翎。矮榻水紋簟，虛齋山字屏。更須新月夜，風露對青冥。
初夏閑居八首  其一 陸游 
雲液初篘小甕香，風漪乍展北窗凉。巢乾燕乳蟲供哺，花過蜂閑蜜滿房。閉戶不知春已去，鈔書但覺日方長。所嗟詩思年來減，虛負奚奴古錦囊。
初夏閑居八首  其二 陸游 
川雲漠漠雨冥冥，濁酒閑傾不滿瓶。蠶簇尚寒憂繭薄，稻陂初滿喜秧青。王師護塞方屯甲，親詔憂民已放丁。病起自憐猶健在，不須求應少微星。
初夏閑居八首  其三 陸游 
松棚黯黯接虛堂，掃地燒香旋置床。密葉留花供淺酌，斷雲障日作微凉。高城薄暮聞吹角，小市豐年有戲埸。白首史官閑盡歲，祇將搜句答流光。
初夏閑居八首  其四 陸游 
城上朱旗夏令初，溪頭綠水蘸菰蒲。花貪結子無遺萼，燕接飛蟲正哺雛。簫鼓賽蠶人盡醉，陂塘移稻客相呼。長安青蓋金羈馬，也有農家此樂無。
初夏閑居八首  其五 陸游 
啜茗清風兩腋生，西齋雅具愜幽情。熏衣過後篝爐冷，展卷終時懶架橫。巢燕何曾擇貧富，鳴鳩元不爲陰晴。但能與物俱無著，小草新詩取次成。
初夏閑居八首  其六 陸游 
野水楓林久寄家，慣將枯淡作生涯。小樓有月聽吹笛，深院無風看磑茶。靜岸葛巾穿薈蔚，閑拖筇杖入谽谺。平居每與兒孫說，切勿人前一語誇。
初夏閑居八首  其七 陸游  庐山
水邊茆屋兩三間，野叟幽人日往還。兩卷硬黄書老子，數峰破墨畫廬山。功名會上元須福，生死津頭正要頑。試說龜堂得力處，向來何啻半生閑。
初夏閑居八首  其八 陸游 
煮酒青梅次第嘗，啼鶯乳燕占年光。蠶收戶戶繅絲白，麥熟村村搗麨香。民有袴襦知歲樂，亭無桴鼓喜時康。未嘗一事橫胸次，但曲吾肱夢自長。
子坦今秋鹽官市征當滿作絕句寄之 陸游 
八十老翁頭似雪，柯橋送汝泪頻揮。殘年豈料猶强健，却向柯橋接汝歸。
子遹調官得永平錢監待次甚遠寄詩寬其意蓋將與之偕行也 陸游 
黄紙起家陞仕籍，青衫遡闕拜恩光。署銜汝勿憎銅臭，就養吾方喜飯香。世事極知多倚伏，人生正要小回翔。但令父子常相守，斂版扶犁味總長。
送韓立道守池州 陸游 
千里江山控上流，省郎懷綬去爲州。才華故在諸公右，談笑遥分聖主憂。月墮麗譙喧鼓角，雨餘綠野遍鋤耰。萬家歌舞春風裏，秋浦如今不似秋。
野興四首  其一 陸游 
寓館無常地，輕裝不宿謀。迷途問耕叟，過渡上漁舟。野飯香炊玉，村醪滑瀉油。還家亦無事，隨處送悠悠。
野興四首  其二 陸游 
小雨迎藜杖，微風入葛巾。寧甘結襪系，不作拜車塵。施藥鄉鄰喜，忘機鳥雀馴。家山又初夏，好在不貲身。
野興四首  其三 陸游 
山豁逢孤寺，林窮渡小溝。松聲亂僧梵，雨點雜魚遊。皂纛三軍帥，金章萬戶侯。人生各有願，未肯換扁舟。
野興四首  其四 陸游 
去去歷山村，行行並廟垣。湍流鱠魚小，仄徑鮓花繁。白鷺飛如導，青蘿險可捫。歸途不寂寞，迎笑有諸孫。
東齋雜書十二首  其一 陸游 
吾廬雖甚陋，窗扉亦疏明。開卷冬日暖，曲肱暑風清。昨日一鳥鳴，今日一木榮。欣然與之接，悲慨何由生。
東齋雜書十二首  其二 陸游 
吾貧無時醒，日月忽遄邁。空林春采葚，荒壟秋種稗。孤學有自來，饑死奚足怪。著書充棟宇，一字不肯賣。
東齋雜書十二首  其三 陸游 
負負無可言，上上不須說。天壤大如許，我獨身孑孑。苟合不可爲，萬事聽瓦裂。年登麥飯足，得酒且勤啜。
東齋雜書十二首  其四 陸游 
有客可劇談，有酒可盡醉。老夫老更窮，終日惟坐睡。既無客款門，酒亦未易致。頹然北窗下，兀兀有餘味。
東齋雜書十二首  其五 陸游 
下帷聽雨聲，開戶延月色。霏霏半篆香，湛湛一池墨。徐行舒血脈，危坐學踵息。吾聞諸先賢，養生莫如嗇。
東齋雜書十二首  其六 陸游 
門低不通車，室隘劣容膝。掩脛無全衣，作字用挫筆。親朋孰可望，門內自相恤。一笑語吾兒，汝馭未須叱。
東齋雜書十二首  其七 陸游 
區芋常願雨，秧菜常願晴。吾兒行渡江，晨起愁風生。人生各徇私，夫豈造物情。孰能均此意，萬里皆春耕。
東齋雜書十二首  其八 陸游 
吾居魚鱉鄉，戒食兼鮮薧。雞鶩以御客，乃者亦一掃。區區仁愛心，殆可質蒼昊。物情豈遠哉，我亦吝肝腦。
東齋雜書十二首  其九 陸游 
藝花恨不茂，薙草欲其盡。心常墮貪愛，否則近殘忍。蝶網猶翩翾，蚓斷更菌蠢。君其等觀之，何者非可閔。
東齋雜書十二首  其一○ 陸游 
藥與疾相當，何恙不能已。良醫善用藥，疾去藥亦止。晨晡節飲食，勞佚時卧起。藉臼米長生，耄期直易爾。
東齋雜書十二首  其一一 陸游 
養生有妙理，省事與寡言。于此能力守，眾說皆其藩。擾擾斲汝本，譊譊傷汝魂。要當俱置之，息深踵自溫。
東齋雜書十二首  其一二 陸游 
學者學聖人，斯須不容苟。百年樂簞瓢，千載仰山斗。家庭盛弦誦，父子相師友。但令書種存，勿愧耕壟畝。
梅市 陸游 
沙際人家半掩扉，借炊小住不相違。水生溪面大魚躍，風定草頭雙蝶飛。竹院遊僧聞鼓集，烟畦老圃荷鋤歸。浩然物外真堪樂，回首浮生萬事非。
初夏幽居四首  其一 陸游 
日長巷陌曬絲香，雨霽郊原割麥忙。小擔過門嘗冷粉，微風解籜看新篁。傍籬鄰婦收魚笱，叩戶村醫送藥方。欲到湖邊還懶動，悠然扶杖立斜陽。
初夏幽居四首  其二 陸游 
虛堂一幅接䍦巾，竹樹森疏夏令新。瓶竭重招麴道士，床空新聘竹夫人。寒龜不食猶能壽，弊帚何施亦自珍。枕簟北窗寧有厭，小山終日對嶙峋。
初夏幽居四首  其三 陸游 
野草幽花無歇時，一窗終日對東籬。病猶獨醉雖堪笑，老未全衰亦自奇。古紙硬黄臨晉帖，矮箋勻碧錄唐詩。箇中疑是忘憂處，問著山翁却不知。
初夏幽居四首  其四 陸游 
東園梅熟杏初丹，老子披襟每不冠。古硯坡陀麝煤綠，小山葱蒨石盆寒。移床剩欲眠松塢，鼓枻還思泊蓼灘。未用絲毫辨差等，黄塵終勝客長安。
泛舟至近村茅徐兩舍勞以尊酒 陸游 
小舸悠颺亦樂哉，迢迢故取北村回。山從樹外參差出，水自城陰曲折來。樂歲共忘東作苦，殘租不待急符催。舊鄰父老睽離久，喚取開顔把一杯。
再次前韵 陸游 
少壯即今安在哉，輕舟訪舊莫輕回。兒童擁岸迎舟入，婦女窺籬喜客來。多難只成雙鬢改，流年更著暮笳催。放懷魚鳥平生事，少住茅簷盡此杯。
題陳伯予主簿所藏秦少遊像 陸游 
晚生常恨不從公，忽拜英姿繪畫中。妄欲步趨端有意，我名公字正相同。
入梅 陸游 
今年入梅日，雲脚垂到地。芬香小麥麨，展轉北窗睡。甲夜聞雨聲，起拜造物賜。三登于此卜，一飽可坐致。語兒高爾囷，戒婦豐爾饋。擊壤歌太平，門無督租吏。
北窗雨中作 陸游 
鬰蒸作不解，風雨來有信。豈惟窗戶清，更喜草木潤。簡編既陳前，燈火亦可近。跂予望聖賢，傾河洗驕吝。扶衰幸未死，吾道其少進。安得平生歡，懷抱爲君盡。
戲書觸目 陸游 
狸奴閑占熏籠卧，燕子橫穿翠徑飛。我亦人間好事者，憑闌小立試單衣。
四月二十八日作二首  其一 陸游 
四月欲盡五月初，九十未及八十餘。開口何曾談世事，收身且復愛吾廬。
四月二十八日作二首  其二 陸游 
行遍人間病不禁，鬢毛飽受雪霜侵。茅簷一夜蕭蕭雨，洗盡平生幻妄心。
倚筇 陸游 
老翁愈老欲安歸，歸卧稽山飽蕨薇。未免解牛逢肯綮，豈能相馬造精微。靈山有士拈花笑，闕里何人鼓瑟希。我亦倚筇桑竹下，白髯蕭颯滿斜暉。
薄暑 陸游 
仲夏暑尚薄，孤村日尤長。僧坊初施浴，行路亦饋漿。老我絕人事，終日坐虛堂。南北兩松棚，細細吹清香。堂中無長物，獨置湘竹床。我睡僕亦休，睡覺誰在傍。起坐拭兩眥，小山鬰蒼蒼。安得烏有生，俱老無何鄉。
晝寢二首  其一 陸游 
倦腕擎書忽墮前，心清無夢腹便便。丹成未要排雲去，且住人間作睡仙。
晝寢二首  其二 陸游 
困睫芒羊一欠伸，頹然忽已墮紗巾。鼻端雷動君無怪，路熟華胥不問津。
睡起二首  其一 陸游 
睡起倀倀扇懶摇，枕痕著面未全消。山丹石竹俱零落，孤蝶飛來伴寂寥。
睡起二首  其二 陸游 
蒲萄換葉欲成陰，歲月催人感慨深。安得門前無俗客，岸巾臨水聽蟬吟。
林間書意二首  其一 陸游 
三三兩兩市船回，水際柴門尚未開。垂綠筍梢風正惡，弄黄梅子雨初來。紅螺杯小傾花露，紫玉池深貯麝煤。領取林間閑富貴，向來誤計伴鄒枚。
林間書意二首  其二 陸游 
小山草木一窗秋，團扇江山萬里愁。不讀狐書真僻學，未登鬼籙且閑遊。少隨官牒嗟無策，晚脫朝衫喜自由。半嶺嘯聲驚阮籍，要知天下有高流。
示子遹 陸游 
吾家太傅後，衿佩盛青青。我忝殿諸老，汝能通一經。學先嚴詁訓，書要講聲形。夙夜常相勉，諸孫待典刑。
追凉小酌 陸游 
綠樹暗魚梁，臨流追晚凉。持杯屬江月，散髮據胡床。苦荬腌虀美，菖蒲漬蜜香。醉來呼稚子，扶我上南塘。
暑夜泛舟二首  其一 陸游 
暑氣方然一鼎湯，聊呼艇子夜追凉。微風忽起髮根冷，闕月初升林影長。漸近場中聞笑語，却從堤外看帆檣。超然自適君知否，身世從來付兩忘。
暑夜泛舟二首  其二 陸游 
烈暑元知不可逃，天將清夜付吾曹。小舟行處浦風急，健鶻歸時山月高。愚智極知均腐骨，利名何啻一秋毫。等閑分得吳松水，安用并州快翦刀。
短歌行 陸游 
冠一免不可以復冠，門一杜不可以復開。山林兀兀但俟死，臺省衮衮吁可哀。巨材倒壑亦已矣，萬牛欲挽真難哉。阿房銅人其重各千石，回首變化爲風埃。吾曹浮脆不自悟，乃欲冠劍常崔嵬。勸君飲勿用杯酌，但當手提北斗魁。挹乾東海見蓬萊，安用俯首爲低摧。
小江 陸游 
細靄斜陽一片秋，數家茅屋小江頭。櫓聲遠入菰蘆夾，鳥陣斜飛蘭杜洲。暫住便成閑嘯詠，欲歸更復小遲留。老翁脚力猶能健，明日重來倚寺樓。
歸興二首  其一 陸游 
輕雷轣轆斷梅初，殘籜縱橫過筍餘。飽有期程新買犢，睡無厭足久捐書。白蘋滿渚閑揮榜，綠樹連村獨跨驢。夏日儘長歸亦暮，水邊燈火已疏疏。
歸興二首  其二 陸游 
古道迢迢人迹稀，羸驂欹帽遠村歸。正看日暮羊牛下，又見月明烏鵲飛。僧院疏鐘出林岫，漁家微火耿窗扉。閑遊要是幽人事，草露從教濕短衣。
自春來數夢至閬中蒼溪驛五月十四日又夢作兩絕句記之  其一 陸游 
騎驢夜到蒼溪驛，正是猿啼月落時。三十五年如電掣，敗牆誰護舊題詩。
自春來數夢至閬中蒼溪驛五月十四日又夢作兩絕句記之  其二 陸游 
亭皋敗葉先秋霣，城上驚烏半夜啼。自笑遠遊心未已，年來頻夢到蒼溪。
自嘲二首  其一 陸游 
長日淡無事，虛堂來遠風。愛眠從病蹇，厭事懶治聾。貓健翻憐鼠，庭荒不責童。爾來添目暗，又免送歸鴻。
自嘲二首  其二 陸游 
身卧孤村日，年當大耋時。貧憂償酒券，懶悔許僧碑。輸稅質耕犢，飯醫烹伏雌。勞生不須嘆，隨事且支持。
雨霽 陸游 
一雨洗炎蒸，危闌偶獨憑。凉颸生萃蔡，爽氣入鬅鬙。庭下宵遊燐，盤中晝掃蠅。絕勝塵土裏，馬上嚼寒冰。
大雨 陸游 
萬壑風聲遠，千林雨脚長。溝盈懸爨竈，屋漏徙衣囊。未說豐年喜，先便永夜凉。清秋病小愈，起柁上瀟湘。
社飲 陸游 
世上升沉一轆轤，古來成敗幾樗蒱。試看大醉稱賢相，始信常醒是鄙夫。起舞非無垂白伴，暮歸仍有髧髦扶。即今不乏丹青手，誰畫三山社飲圖。
采藥有感 陸游 
蒹葭記霜露，蟋蟀謹歲月。古人于物理，瑣細不敢忽。我少讀蒼雅，衰眊今白髮。中間嬰疢疾，過日常卒卒。澗毛春可求，山藥秋可掘。雖云力探討，疑義未免闕。屏居朋友散，奧妙誰敢發。窮理已矣夫，置觵當自罰。
觀邸報感懷 陸游 
六聖涵濡壽域民，耄年肝膽尚輪囷。難求壯士白羽箭，且岸先生烏角巾。幽谷主盟猿鶴社，扁舟自適水雲身。却看長劍空三嘆，上蔡臨淮奏捷頻。
送子遹至梅市而歸 陸游 
梅市長堤愴別情，魯墟歸路當閑行。日沉菱浦看魚躍，烟合菰叢聞獺鳴。蘸水門扉初半掩，擁橋炬火已先迎。停橈不奈清愁得，獨倚闌干待月明。
述閑 陸游 
披衣按摩罷，據榻欠伸餘。香暖翻心字，茶凝出草書。客稀門每閉，意悶髮重梳。賴有盆山樹，幽情得少攄。
幽居 陸游 
謝病言歸一鹿車，短籬數掩護幽居。樹枝南畔有飛鵲，蓮葉東邊多戲魚。倦枕續成驚斷夢，斜風吹落讀殘書。興來偶曳枯筇出，父老逢迎却未疏。
午暑 陸游 
笛材織簟凉如水，霧縠縫幮薄若空。更著高安竹根枕，不妨專享北窗風。
舟過道士莊 陸游 
江蘺芳杜滿沙汀，道士莊前酒半醒。上下風烟還竟日，往來魚鳥各忘形。歸人薄晚常爭渡，病葉先秋亦自零。興欲盡時猶小住，北村漁火看青熒。
晨興 陸游 
晨興未櫛盥，扶杖並簷立。斷雲方東行，庭草露猶溼。朝饑神益爽，清虛自來入。可憐數雞雛，隨母啄遺粒。蝶殘蚍蜉喜，鼠腐鴟鴉集。吾當一洗之，漱泉開玉笈。
對酒 陸游 
斷簡殘編不策勛，東皋猶得肆微勤。榮枯一枕春來夢，聚散千山雨後雲。烟水幸堪供眼界，世緣何得累心君。床頭小甕今朝熟，撥置閑愁且一欣。
泛舟 陸游 
水長芳洲沒，風生釣艇橫。偶尋東埭去，却作北村行。宿鳥昏方定，流螢雨更明。歸來未覺晚，傳漏下重城。
地僻 陸游 
地僻臨湍瀨，門幽長綠苔。客書疑誤達，僧刺愧虛來。清露蘋花坼，斜陽燕子回。自憐猶有恨，佳日對空罍。
東軒 陸游 
終日在東廂，閑消百刻香。一枰分黑白，雙硯列朱黄。荷氣侵簾馥，桐陰覆井凉。前知今夕夢，孤榜上瀟湘。
季夏雜興四首  其一 陸游 
蟻鬭知將雨，蟲鳴覺近秋。衰翁非愛酒，無計奈孤愁。
季夏雜興四首  其二 陸游 
巉巉瘦驢嶺，莽莽老牛陂。四海均羈旅，何人感此詩。
季夏雜興四首  其三 陸游 
熟睡一炊頃，清談數刻間。未言能近道，要得暫身閑。
季夏雜興四首  其四 陸游 
疏泉澆藥壟，枕石聽松風。此樂慚專享，無因與客同。
夏夜暑毒不少解起坐庭中二首  其一 陸游 
窗間有螢過，枕上見星流。欲睡不堪熱，長歌起飯牛。
夏夜暑毒不少解起坐庭中二首  其二 陸游 
風從高樹下，蟲抱短莎鳴。小據胡床坐，還扶拄杖行。
素飯 陸游 
放翁年來不肉食，盤箸未免猶豪奢。松桂軟炊玉粒飯，醯醬自調銀色茄。時招林下二三子，氣壓城中千百家。緩步橫摩五經笥，風爐更試茶山茶。
老態自遣 陸游 
似見不見目愈衰，欲墮不墮齒更危。誰令汝年八九十，常欲强健寧非癡。目昏大字亦可讀，齒摇猶能决濡肉。若知用短百無憂，此理正如夔一足。矇矓臲卼俱有味，笑侮莫聽傍人喙。但令孫曾能力耕，一飽不妨還美睡。
耒陽令曾君寄禾譜農器譜二書求詩 陸游 
歐陽公譜西都花，蔡公亦記北苑茶。農功最大置不錄，如棄六藝崇百家。曾侯奮筆譜多稼，儋州讀罷深咨嗟。一篇秧馬傳海內，農器名數方萌芽。令君繼之筆何健，古今一一辨等差。我今八十歸抱耒，兩編入手喜莫涯。神農之學未可廢，坐使末俗慚浮華。
雨夜 陸游 
羸軀對影愴餘齡，追念平時只自驚。夏木正濃桐葉墜，秋風未起草蟲鳴。蠹魚似是三生業，汗馬難希百世名。小雨迎凉何所作，北窗還對短燈檠。
柴門 陸游 
寂寞柴門不徹扃，槐花細細糝空庭。晚梅摘得鹽供飣，濁酒沽來草塞瓶。病已廢耕拋襏襫，閑猶持釣愛笭箵。經旬莫恨無來客，交舊疏如欲旦星。
賽神 陸游 
落日林間簫鼓聲，村村倒社祝西成。扶翁兒大兩髦髧，溉水渠成千耦耕。家受一廛修本業，鄉推三老主齊盟。日聞淮潁歸王化，要使新民識太平。
菖蒲二首  其一 陸游 
古磵生菖蒲，根瘦節蹙密。仙人教我服，刀匕蠲百疾。陽狂華陰市，顔朱髮如漆。歲久功當成，壽與天地畢。
菖蒲二首  其二 陸游 
菖蒲古上藥，結根已千年。聞之安期生，采服可以仙。斯人非世人，兩耳長垂肩。松下語未終，竦身上青天。
迂拙 陸游 
迂拙宜歸早，乘除得死遲。老稀朝市夢，窮足道途詩。譁世無它技，忘懷自一奇。故溪幽絕處，惟許白鷗知。
夏夜 陸游 
六尺筇枝膝上橫，中庭岸幘聽鼉更。露零金掌漢宮曉，月度銀河秦塞明。菡萏晚花香未減，梧桐病葉墮無聲。關河又見新秋近，屈指流年一嘆驚。
夏末野興二首  其一 陸游 
半世天涯倦遠遊，還鄉不減旅人愁。數聲相應鳩呼雨，一片初飛葉報秋。山塢風烟僧院路，河梁燈火酒家樓。絕知雪鬢宜蓑笠，分付貂蟬與黑頭。
夏末野興二首  其二 陸游 
漠漠川雲闔復開，天公試手挽秋回。參差小市林邊出，縹緲疏鐘雨外來。土挼飯香供晚餉，布帘字大賣新醅。歸舟自逐輕鷗去，不用城笳抵死催。
示子孫 陸游 
茆屋惟須補漏穿，家人衣食亦隨緣。豈容一事相關白，已過傳家十二年。
夜雨 陸游 
藩籬處處蔓牽牛，薏苡叢深稗穗抽。只道物生常茂遂，一宵風雨又成秋。
劇暑 陸游 
六月暑方劇，喘汗不支持。逃之顧無術，惟望樹影移。或謂當讀書，或勸把酒卮。或誇作字好，蕭然却炎曦。或欲溪上釣，或思竹間棋。亦有出下策，買簟傾家貲。赤脚蹋增冰，此計又絕癡。我獨謂不然，願子少置思。方今詔書下，淮汴方出師。黄旗立轅門，羽檄晝夜馳。大將先擐甲，三軍隨指揮。行伍未盡食，大將不言饑。渴不先飲水，驟不先告疲。吾儕獨安居，茂林蔭茅茨。脫巾濯寒泉，卧起從其私。于此尚畏熱，鬼神其可欺。坐客皆謂然，索紙遂成詩。便覺窗几間，颯颯清風吹。
六月十夜風月佳甚起坐中庭有作 陸游  岳阳楼
曼膚汗雨不勝揮，夜景泠然暫解圍。漱罷寒泉甘齒頰，夢回斜月入窗扉。荷翻小浦孤螢度，露溼危巢倦鶴歸。我亦馭風思遠適，岳陽樓上酹湘妃。
古井 陸游 
道傍有古井，久廢無與汲。鄰里共浚之，寒泉稍來集。駕言欲漱濯，冀遠塵土襲。躊躇復棄去，綆短安能及。
庵中紀事用前輩韵 陸游 
掃灑一庵躬瑣細，蓬戶朝昏手開閉。荒山斸藥須長鑱，小竈煎茶便短袂。空中咄咄安用書，身外悠悠固難計。山僧野叟到即留，麥飯葵羹貴能繼。久貧奴婢多散去，豈有跣足並椎髻。負薪長歌過此生，直疑身在鴻荒世。
急雨 陸游 
觸熱支離老病增，忽看東北片雲興。疾雷載雨輸膏澤，茂樹生風洗鬰蒸。采藥喜逢岷下客，說詩曾對剡中僧。坐令身在羲皇上，繞坐何煩更設冰。
舍東追凉 陸游 
驕陽收火傘，清露貯冰壺。海湧四更月，風生千頃蒲。歌狂忘老境，意豁失窮途。所恨朋儕盡，無人爲攬鬚。
酒藥 陸游 
愁憑酒破除，病藉藥枝梧。焦革死已久，宋清今亦無。幽情寄魚鳥，小艇雜菰蒲。海上秋風早，懸知肺渴蘇。
六月十七日大暑殆不可過然去伏盡秋初皆不過數日作此自遣 陸游 
赫日炎威豈易摧，火雲壓屋正崔嵬。嗜眠但喜蘄州簟，畏酒不禁河朔杯。人望息肩亭午過，天方悔禍素秋來。細思殘暑能多少，夜夜常占斗柄回。
急雨遽凉 陸游 
急雨消殘暑，曠然天地秋。露螢矜熠熠，風葉送颼颼。凉簟惟添睡，明河不洗愁。流年又如此，隨處怯登樓。
縱遊深山隨所遇記之四首  其一 陸游 
行穿犖确度谽谺，路跨清溪一木斜。歷盡艱危到平地，壞垣欹屋兩三家。
縱遊深山隨所遇記之四首  其二 陸游 
山徑欹危細棧通，孤村小店夕陽紅。竹郎有廟臨江際，木客無家住箐中。
縱遊深山隨所遇記之四首  其三 陸游 
道逢山客束荆薪，口眼睢盱略似人。試問村名瞠不語，剨然長嘯上嶙峋。
縱遊深山隨所遇記之四首  其四 陸游 
古寺蕭蕭不見僧，飛鼪滿屋老梟鳴。空房終夜無燈火，斷木支門睡到明。
感中原舊事戲作 陸游 
蜂兒園裏香塵細，燕子樓中寶瑟斜。惟有天知太平事，乞傾東海洗胡沙。
小凉 陸游 
羸軀一夏困沉綿，不在林間即水邊。高卧已忘浮世事，小凉漸近早秋天。桔槔軋軋鳴幽圃，舴艋遥遥入暮烟。餘日無多那諱得，逢人自笑說明年。
村居 陸游 
人笑無才自笑狂，槿籬竹塢得深藏。自從病後辜風月，未免愁中讀老莊。行圃數畦秋菜長，泛溪十里晚荷香。叢書坐懶無由續，且補忠州手錄方。
城東 陸游 
出郭溶溶細縠波，平生此地幾經過。祭餘野廟啼烏樂，酒賤村墟醉叟多。亭午疏鐘離石佛，斂昏微雨泊曹娥。采蓮艇子愁衣溼，不爲人家惜綠荷。
初秋露坐作短歌 陸游 
房星縱，心星橫，斗牛闌干河漢明。青天露坐性所樂，不覺庭樹秋風生。秋風摇落君勿悲，明年花開還滿枝。人生衰謝則已矣，寧復鬒髮童顔時。
池上 陸游 
旋移吟榻並池橫，欲出柴門復懶行。樹罅忽明知月上，竹梢微動覺風生。貧無醉日惟堅忍，疾遇凉秋亦漸平。二尺燈檠元好在，便思相伴聽蛩聲。
秋稼漸登識喜 陸游 
門外新場滑似油，早禾已慶十分收。虹霓不隔郊原雨，蜩蚻爭催巷陌秋。人樂風傳迎社鼓，路長水濺采蓮舟。老翁自笑無它事，欲隱牆東學儈牛。
野渡用前韵 陸游 
十里平沙到渡頭，溪山合向畫圖收。老僧赴供袈黎古，醉叟行歌䆉䅉秋。斷岸烟迷耕處草，孤村雨送釣時舟。龍泉不斸元無恨，莫放神光上斗牛。
秋後一日風雨 陸游 
炎歊數日劇，蕩滌及秋初。病葉風吹盡，鳴蟬雨打疏。趁凉謀社酒，乘潤理園蔬。分喜寧無處，蒲中鱍鱍魚。
感事 陸游 
曾事高皇接雋遊，君恩天地若爲酬。濟時已負終身愧，謀己常從一笑休。在昔風塵馳廄置，即今烟雨暗耕疇。孤愁欲豁寧無地，野店逢僧每小留。
久無客至戲作 陸游 
瘦影支離雪鬢繁，頻年老病卧孤村。雍容那有客聯騎，剝啄尚無僧扣門。濁酒香浮新社甕，晚瓜味敵故侯園。茅簷蓬戶風烟晚，小酌欣然對子孫。
乍凉 陸游 
凉風蘇病骨，摇落起詩情。一病輒數日，幾詩終此生。招呼丹竈客，結束玉霄行。預想溪橋路，三更待月明。
閑趣 陸游 
絕迹市朝外，結廬雲水間。心平詩淡泊，身退夢安閑。有酒旋尋伴，無門那說關。桐江故不遠，日暮趁潮還。
溪上 陸游 
溪上秋來風露清，蕭然浴罷葛衣輕。看雲舒卷了窮達，見月虧盈知死生。老去關心惟藥裹，閑中消日付棋枰。故人書札頻相問，何日芒鞋上赤城。
秋詞三首  其一 陸游 
東吳七月暑未艾，川雲忽興天晝晦。蔽空雨點弩發機，平地成渠屋穿背。早禾玉粒自天瀉，村北村南喧地碓。大牲如阜酒如江，相喚龍祠作秋賽。
秋詞三首  其二 陸游 
八月暑退凉風生，家家場中打稻聲。穗多粒飽三倍熟，車軸壓折人肩頳。常年縣符鬧如雨，道上即今無吏行。鄉閭老稚迭歌舞，竈釜日饜豬羊烹。
秋詞三首  其三 陸游 
蓐收功成將整駕，萬頃黄雲收晚稼。公私逋負一洗空，懷抱喜看兒婭姹。從來婚聘不出鄉，長自東家適西舍。年豐人樂我作詩，朝耕夜織誰能畫。
秋思 陸游 
詩人本自易悲傷，何况身更憂患場。烏鵲成橋秋又到，梧桐滴雨夜初凉。江南江北堠雙隻，燈暗燈明更短長。安得平生會心侶，一尊相屬送年光。
老學庵北窗雜書七首  其一 陸游 
本慕修真謝俗塵，中年蹭蹬作詩人。即今恨養金丹晚，且向江湖作釣緡。
老學庵北窗雜書七首  其二 陸游 
偶住人間遂許時，殘骸自笑尚支持。直須消破黄齏盡，始是浮生結局時。
老學庵北窗雜書七首  其三 陸游 
茅齋遥夜養心君，靜處工夫自策勛。正喜殘香伴幽獨，鴉鳴窗白又紛紛。
老學庵北窗雜書七首  其四 陸游 
小龍團與長鷹爪，桑苧玉川俱未知。自置風爐北窗下，勒回睡思賦新詩。
老學庵北窗雜書七首  其五 陸游 
定交魚鳥欲忘形，獨岸綸巾坐草亭。不恨囊中無赤仄，且欣案上有黄庭。
老學庵北窗雜書七首  其六 陸游 
松棚接屋得陰多，石徑生苔奈滑何。盡道疏籬宜細雨，晴時最好晒漁蓑。
老學庵北窗雜書七首  其七 陸游 
龜常曳尾豈非樂，鶴已鎩翎徒自傷。造物今知不負汝，北窗夜雨默焚香。
親舊見過多見賀强健戲作此篇 陸游 
偶向人間脫駭機，玉池中夜自生肥。據鞍馬援雖堪笑，强飯廉頗亦未非。道貌安能希睟盎，世緣但可付猗違。它年不死君須記，會在天津看落暉。
小病兩日而愈 陸游 
病骨羸然山澤臞，故應行路笑形模。記書身大似椰子，忍事癭生如瓠壺。美酒得錢猶可致，高人折簡孰能呼。不如凈掃茅齋地，卧看微香起瓦爐。
秋興二首  其一 陸游 
修蔓叢篁步步迷，山村東下近魚陂。釣歸恰值秋風起，棋罷常驚日景移。病葉辭枝應有恨，候蟲吟壁故知時。殘年我亦悲摇落，薄暮空囊又有詩。
秋興二首  其二 陸游 
八十仍當過二時，加餐安寢豈前知。晨梳脫髮雖無數，社甕新醅已有期。偶爲買花經廢圃，時因蹋藕下清池。尚餘一事終關念，安得兒孫少別離。
日用四首  其一 陸游 
舊好疏毛穎，新知得麴生。幽居無一事，枕臂聽松聲。
日用四首  其二 陸游 
舂穀灌園蔬，日長閑有餘。何妨忍揮汗，合藥施鄉閭。
日用四首  其三 陸游 
貧知藜糝美，渴愛粟漿酸。食少從奴去，人稀苦屋寬。
日用四首  其四 陸游 
空舍封書篋，多年飽蠹魚。還家貧不死，讀盡舊藏書。
七月十一日見落葉 陸游 
葉雕非一日，盛夏則已然。一葉復一葉，及此摇落天。晨起坐堂上，散若飛鳥翩。昔時可藏鴉，今欲不庇蟬。顧視庭中草，亦復非阡眠。百穀秋皆成，是謂造化權。豈爲草木計，而欲求兩全。物理貴見微，勇退差爲賢。
龜堂一隅開窗設榻爲小憩之地 陸游 
栟櫚薝蔔障斜陽，旋置臨階八尺床。小展窗扉無大費，略加苫蓋有餘凉。老來愈覺歲時速，夢裏不知途路長。試問神遊向何處，月明揮榜上瀟湘。
南門晚眺 陸游 
奚奴前負一胡床，門巷楸梧已漸黄。不歷塵埃三伏熱，孰知風露九秋凉。蕭蕭浦溆漁歌晚，漠漠陂塘稻穗香。勿恨行雲吞素月，夢回正愛雨淋浪。
進德 陸游 
進德工夫在日新，正如更歷自知津。迷時誤認毒爲藥，定後始知天勝人。四壁不妨身落魄，萬夫誰敵膽輪囷。遺經在匵君毋厭，燈火青熒漸可親。
次韵邢德允見贈 陸游 
人間榮瘁固難窮，歲月推遷即老翁。馬駿初非凡眼識，源深終與大川通。細思渭北希高價，終勝淮南誚發蒙。莫學三山頑鈍叟，一生空耗太倉紅。
秋懷十首  其一 陸游 
居在三家聚，門纔一木橫。用寬緣歲樂，斂薄爲時平。疏樹葉遲落，遠村燈更明。題詩雖草草，亦足寫幽情。
秋懷十首  其二 陸游 
村晚歸牛下，林昏宿鳥喧。微升天際月，半掩水邊門。衣杵悲邊信，漁歌斷客魂。老人交舊盡，此意與誰論。
秋懷十首  其三 陸游 
客思殘荷外，農功晚稻前。祭多巫得職，稅足吏無權。浦溆家家釣，村墟點點烟。歸舟葛衣薄，始覺是秋天。
秋懷十首  其四 陸游 
典琴沽市釀，賣劍買吳牛。雞黍隨時具，江山到處留。隨僧日一浴，笑吏月三休。安得沅湘客，相從賦遠遊。
秋懷十首  其五 陸游 
心常凝不動，形要小勞之。活火閑煎茗，殘枰靜拾棋。曬書朝日出，丸藥晝陰移。意適還休去，悠然到睡時。
秋懷十首  其六 陸游 
曩得治中俸，湖山偶卜居。身嘗著禾譜，兒解讀農書。遇事絕欣厭，接人均戚疏。乾坤雖浩浩，等付一蘧廬。
秋懷十首  其七 陸游 
秋暑雖猶在，晨興氣已清。蠻童掃荒徑，獠婢滌空鐺。病樹有凋葉，殘蟬無壯聲。書生守故態，已復理燈檠。
秋懷十首  其八 陸游 
種樹清陰滿，鈔書蠹字穿。老身猶在世，屈指不知年。棄紙儲詩稿，長筒聚藥錢。一生如一日，正可付之天。
秋懷十首  其九 陸游 
望遠目猶明，登高脚更輕。每思遊赤壁，時夢上青城。燈下書如蟻，花前飲似鯨。古仙曾歷考，强半出儒生。
秋懷十首  其一○ 陸游 
昨者風雨過，浩然天地秋。年光雙雪鬢，生計一漁舟。賣藥來查浦，聽猿到沃洲。平生畏暑毒，八月記初遊。
出遊二首  其一 陸游 
來往人間不計年，一枝筇竹雪垂肩。掃除身外閑名利，師友書中古聖賢。支遁山前饒石水，葛洪井畔慘風烟。小癡大黠君無笑，買斷秋光不用錢。
出遊二首  其二 陸游 
行路迢迢入谷斜，繫驢來憩野人家。山童負擔賣紅果，村女緣籬采碧花。篝火就炊朝甑飯，汲泉自煮午甌茶。閑遊本自無程數，邂逅何妨一笑譁。
東窗獨坐書懷 陸游 
秋豪外物不關心，竹塢梅村惜未深。蓬戶夜凉燈煜爚，盆山雨潤木蕭森。潔齋入靜三熏沐，宴坐降魔七縱擒。但恨圖書闕調護，不勝鼠嚙與蟲侵。
書嘆 陸游 
齊民困衣食，如疲馬思秣。我欲達其情，疏遠畏强聒。有司或苛取，兼并亦豪奪。正如橫江網，一舉孰能脫。政本在養民，此論豈迂闊。我今雖退休，嘗綴廷議末。明恩殊未報，敢自同衣褐。吾君不可負，願治甚饑渴。
荷鋤 陸游 
五畝畦蔬地，秋來日荷鋤。何曾笑爾輩，但覺愛吾廬。膽怯沽官釀，瞳昏讀監書。區區尚多事，未解雜樵漁。
病卧 陸游 
老境偏饒卧，秋天不肯晴。愁憑書解散，病仗藥支撐。果熟鳥烏樂，村深雞犬聲。邊頭定何似，頗說募新兵。
秋夜獨坐聞里中鼓吹聲 陸游 
收盡浮雲見素娥，青天脈脈映明河。時平里巷吹彈鬧，歲熟人家嫁娶多。高會不知清夜永，散歸想見醉顔酡。小窗燈火晶熒處，也有人賡七月歌。
老嘆 陸游 
老翁終日飽還嬉，常拾兒童竹馬騎。食爲齒摇艱咀嚼，冠因髮少易傾欹。烏烏歌罷人誰問，咄咄書成自不知。堪笑殘生似蒲柳，秋風未到已先衰。
草堂 陸游 
南出湖壖有廢堤，草堂只在鸛巢西。清風滿榻眠初起，落葉平溝路欲迷。新酒已知迎社熟，秋鶯猶作傍簷啼。鄰翁相遇饒言笑，共喜年豐米價低。
齋中讀書罷有感 陸游 
少時學問苦匆匆，弦誦光陰轉手空。聖域淵源雖自力，故交零落與誰同。荒村莫恨身垂老，後世元知論自公。但掩齋扉憑曲几，忘憂正在寂寥中。
雨欲作步至浦口 陸游 
雨作千山暗，風來萬木號。放懷忘世事，徐步出亭皋。野處惟知遯，心期不復豪。宋清捐善藥，須賈遺綈袍。寧乞陶翁食，難餔楚客糟。精心窮易老，餘力及莊騷。杖屨時行樂，鋤耰慣作勞。正令朝夕死，猶足遂吾高。
鏡湖有鳥名水鳧鳴於春夏間若曰打麥作飯偶有所感而作 陸游 
人生天地中，賦予各有限。所享過所賦，鮮不貽後患。玉食害而家，此語禹所難。麥飯勿謂薄，耕時泥及骭。土塯竹爲挾，鹽酪調藜莧。吾愧人豈知，尚以陋見訕。恨亦見事遲，失脚墮名宦。千載梁伯鸞，巍然吾無間。
自述 陸游 
早畏危機避巧丸，長安未到意先闌。心如老馬雖知路，身似鳴蛙不屬官。閑駕柴車無遠近，旋沽村酒半甜酸。群兒何足勞情恕，胸次從初抵海寬。
秋興十二首  其一 陸游 
晨興秋色已凄凄，咿喔猶聞隔浦雞。說與譍門謝來客，要乘微雨理蔬畦。
秋興十二首  其二 陸游 
村酒甜酸市酒渾，猶勝終日對空樽。茅齋不奈秋蕭瑟，蹋雨來敲野店門。
秋興十二首  其三 陸游 
囷儲赤米枝梧飯，篋有青氈準擬寒。政使堆金無處用，不須常貯一錢看。
秋興十二首  其四 陸游 
病起殘骸不自支，旋烹藜粥解饑羸。一編蠹簡青燈下，恰似吳僧夜講時。
秋興十二首  其五 陸游 
莫笑門庭草棘荒，也能隨事答年光。半瓶野店沽醇碧，一畚鄰園餉矮黄。
秋興十二首  其六 陸游 
白頭韭美腌齏熟，頳尾魚鮮斫鱠成。却對盤餐三太息，老年一飽費經營。
秋興十二首  其七 陸游 
淹速從來但信緣，襟懷無日不超然。喚船渡口因閑立，待飯僧床得暫眠。
秋興十二首  其八 陸游 
懲羹吹齏豈其非，亡羊補牢理所宜。白頭始訪金丹術，莫笑龜堂見事遲。
秋興十二首  其九 陸游 
赫赫能令京兆死，沾沾正坐魏其愚。何如陸子山行樂，臚膊常懸酒一壺。
秋興十二首  其一○ 陸游 
放翁老矣欲何之，采藥名山更不疑。但入剡中行百里，姓名顔狀有誰知。
秋興十二首  其一一 陸游 
樵客高僧兩斷蓬，偶同烟榜泛秋風。栖賢雪夜匆匆別，豈意相逢在剡中。
秋興十二首  其一二 陸游 
鼉鼓華鯨響寺廊，殘蕪落葉弄秋光。蹇驢繫著門前柳，閑覓題名拂敗牆。
秋夕書事二首  其一 陸游 
秋夕初多露，漁家半掩扉。鵲飛山月出，犬吠市船歸。影瘦悲形瘁，冠偏感髮稀。眼中無宿士，老我欲疇依。
秋夕書事二首  其二 陸游 
寂寂青楓岸，蕭蕭白版扉。端居常懶動，偶出却忘歸。時泰徵科簡，師還驛置稀。江村日無事，烟火自相依。
薄粥 陸游 
薄粥枝梧未死身，饑腸且免轉車輪。從來不解周家意，養老常須祝骾人。
拄杖 陸游 
吾嘗評拄杖，妙處在輕堅。何日提携汝，同登入峽船。
小筑二首  其一 陸游 
小筑清溪尾，蕭森萬竹蟠。庵廬雖偪仄，庭戶亦平寬。摘果觀猿哺，開籠放鶴盤。澹然還過日，無處著悲歡。
小筑二首  其二 陸游 
小筑隨高下，園池皆自然。鋤山得靈藥，斸坎遇寒泉。幽檻花房斂，深林果蒂駢。鄰翁亦好事，相伴送流年。
一編 陸游 
一編垂首北窗前，皎皎寧當逐物遷。道有廢興何與我，心無愧怍始知天。昔嘗西戍八千里，今復東歸三十年。死去雖無勳業事，九原猶可見先賢。
埭北 陸游 
烟村湖埭北，魚市廟壖東。急雨時時作，輕舟浦浦通。薪芻聚津口，簫鼓鬧林中。烏桕禁愁得，來朝數葉紅。
風雨 陸游 
殘暑時當盡，清風勢自回。重雲韞日月，大雨挾風雷。老樹不自保，毀巢吁可哀。却愁新雁到，暮境更禁催。
解嘲 陸游 
心如頑石忘榮辱，身似孤雲任去留。酒甕飯囊君勿誚，也勝滿腹貯閑愁。